UK jammer oor hantering van studentebetogingsMax Price, visekansellier van die Universiteit van Kaapstad spreek studente toe. Foto: Twitter Die Universiteit van Kaapstad het “onvoorwaardelik” om verskoning gevra vir die manier waarop hy die onlangse studentebetogings oor studentegeldverhogings hanteer het. Dr. Max Price, visekansellier vir die universiteit, het gesê ŉ taakspan sal aangestel word om aanbevelings te maak van hoe betogings in die toekoms hanteer moet word, insluitend die vraag van polisie op die kampus. Price het gesê die universiteit het waardevolle lesse geleer in die uitdagende tyd wat die universiteit beleef het en die universiteit sal hierdie ervaring gebruik in die toekoms. Volgens hom is die universiteit spyt dat die situasie op voetsoolvlak op 19 en 20 Oktober só ontvou het toe polisiebeamptes ŉ interdik moes uitvoer wat die universiteit bekom het. “Dit het gevolge gehad wat ons nie bedoel het nie. Daarvoor vra ons onvoorwaardelik om verskoning,” het hy bygevoeg. “Die studente en personeel het vir ons gesê die besluit om die interdik te bekom, die feit dat sekere individue in die interdik genoem is, die kommunikasie oor die interdik op die dag van uitvoering, die gevolglike polisie-aktiwiteit op die aand van 19 Oktober en die oggend van 20 Oktober by die versperrings, het tot aggressie, angs en persoonlike lyding gelei en die spanning verhoog en die vertroue tussen die betogers en die uitvoerende raad verlaag.” Volgens hom was die doel van die interdik slegs om die UK-gemeenskap teen onwettige gedrag te beskerm indien dit sou voorkom. “Dit is nie bekom om regmatige vorme van betoging te verhoed of om enigiemand wat betrokke is, te vervolg nie. Deur individue se name in die interdik te noem, is hulle nie gekriminaliseer nie. ŉ Interdik is ŉ waarskuwing om nie die wet te oortree nie. Dit is nie ŉ beskuldiging, bewering of aanname dat iemand reeds die wet oortree het nie.” Price het gesê indien die interdik hierdie wanpersepsie (van kriminalisasie) geskep het, vra die uitvoerende raad om verskoning, veral vir diegene wat direk geraak is. Hy het gesê dit is duidelik dat die personeel en studente diep geraak is deur dit wat gebeur het toe die polisie gevolglik die interdik uitgevoer het. “Die interdik en die SAPD het vinnig ŉ bykomende hindernis geword om die kwessies op te los. Ons het dit besef en dadelik opgetree om die interdik te kanselleer en alle klagtes terug te laat vaar.”